প্রশ্ন (১৬/২১৬) : বিভিন্ন প্রচার পত্র ও ইসলামী সম্মেলনের চাঁদা আদায়ের রশিদের শীর্ষে ৭৮৬ লেখা দেখা যায়। এর অর্থ কি? এটা লেখা কি ছহীহ হাদীছ সম্মত?  -অধ্যাপক সফিউদ্দীন আহমাদ  পাঁচদোনা, নরসিংদী।  উত্তর : উক্ত সংখ্যাটি বিসমিল্লা-হির রহমানির রহীম-এর পরিবর্তে লেখা হয়। সূরা নামল-এর ৩০নং আয়াত বিসমিল্লা-হির রহমা-নির রহীম-এ ১৯টি হরফ রয়েছে। আবজাদী নিয়ম অনুসারে প্রত্যেক হরফের মান ধরে সেগুলির সমষ্টিগত রূপ হচ্ছে ৭৮৬। এরূপ লেখা কুরআন-হাদীছ সম্মত নয়। এতে কোন নেকী পাওয়া যাবে না। বরং এরূপ করা আল্লাহর আয়াতের বিকৃতি ও তাকে নিয়ে খেলা করার শামিল।